**DEKRETU GOVERNU Nº 16/2017**

**12 Maiu**

**REGULAMENTU KONA-BÁ APREZENTASAUN KANDIDATURAS BA ELEISAUN DEPUTADUS PARLAMENTU NASIONAL NIAN**

Lei eleitoral ba Parlamentu Nasional nian, tuir ne’ebé maka hatúr iha Konstituisaun Repúblika hateten katak, partidus pulítikus, ida-idak ka iha koligasaun nia laran, bele aprezenta listas kandidatus Deputadus ba Parlamentu Nasional ninian.

Tamba ne’e, normas jerais sira kona ba aprezentasaun no admisaun kandidatura ba eleisaun deputadus ba Parlamentu Nasional ninian, tuir ne’ebé maka hatúr iha lei ne’ebé refere, tenki hetan definisaun ida ne’e detallada.

Ho ida ne’e, Governu dekreta, tuir saida maka hatúr iha artigu 77º husi Lei nº 6/2006, 28 Dezembru, altera tutuir malu husi Lei nº 6/2007, 31 Maiu, 7/2011, 22 Juñu, 1/2012, 13 Janeiru no nº 9/2017, 5 Maiu, atu hetan kbít nudar regulamentu, sira tuir mai ne’e:

**Kapítulu I**

**Dispozisoins Jerais**

**Artigu 1º**

**Ámbitu**

Regulamentu ida ne’e estabelese normas kona-bá aprezentasaun kandidaturas ba eleisaun Deputadus Parlamentu Nasional nain, nomós normas kontensiozas sira kona-bá faze ida ne’e ho prosesus eleitorais ida-idak.

**Kapítulu II**

**Kandidaturas no nia rekezitus sira**

**Artigu 2º**

**Elementus Identifikasaun**

Ba regulamentu ida ne’e nian, konsidera sira tuir mai ne’e nudar elementus identifikasaun:

1. Naran kompletu;
2. Data moris;
3. Filiasan;
4. Profisaun;
5. Naturalidade;
6. Munisípiu, Postus Administrativus, Rejiaun Administrativa Espesial Oekusi Ambeno, Suku no Aldeia hela-fatin;
7. Númeru inskrisaun resenseamentu eleitoral nian.

**Artigu 3º**

**Inelijibilidade**

Sira tuir mai ne’e labele eleitu ba ba tur iha Parlamentu Nasional:

1. Prezidente Repúblika;
2. Majistradus judisiais no Ministériu públika nian sira ne’ebé maka sei ativu hela iha sira nia knar;
3. Diplomatas kareira sira ne’ebé sei ativu hela iha sira nia knar;
4. Membrus forsa de defeza Timor nian (FALINTIL-FDTL) ne’ebé sei ativu hela iha sira nia knar;
5. Membrus pulísia ne’ebé sei ativu hela iha sira knar;
6. Ministrus sira husi kualker relijiaun ka kultu;
7. Membrus Komisaun Nasional Eleisoin sira, tuir mai sei temi deit naran CNE.

**Artigu 4º**

**Proponentes sira nia reprezentantes**

1. Kuandu aprezenta lista kandidatus, partidus pulítikus no koligasaun partidária sira sei reprezenta husi ema ne’ebé sira hatudu.
2. Hodi bele ható notifikasaun, tenki indika kedas reprezentante sira nia morada no kontaktu telefóniku iha processu kandidatura nian.

**Kapítulu III**

**Prosesu apresentasaun kandidatura**

**Artigu 5º**

**Poder hodi aprezenta kandidatura**

1. Kandidaturas sira sei aprezenta husi partidus pulítikus, ida-idak ka iha koligasaun ho partidu seluk, basta maka rejistadu ona, no iha lista mos bele tau hotu sidadaun sira ne’ebé maka la afilia ba partidus sira ne’e.
2. Partidu ka koligasaun partidária sira labele aprezenta lista kandidatus liu husi ida.
3. Labele iha kandidatu ida maka mosu iha lista liu husi ida, tamba halo nia sai inelijivel.
4. Iha momentu aprezenta kandidatura, partidus pulítikus ka koligasaun partidária sira, tenki hatudu prova katak sira kumpri duni saida maka hatúr iha nº 2 husi artigu 7º, artigu 18º no nº 2 ho 4 husi artigu 19 Lei nº 3/2004, 14 abril nian, kona ba partidus pulítikus sira, no karik la kumpri sira nia kandidatura sei hetan rejeisaun.

**Artigu 6º**

**Koligasaun Partidária ba fins eleitorais**

1. Marka tiha data eleisaun nian, iha loron 20 (ruanulu) nia laran, partidu rua ka liu bele halo koligasaun ba fins eleitorais (koligasaun partidária) ho objetivo hodi aprezenta lista únika ba eleisaun parlamentu nasional nian, tuir termos sira ne’ebé hatúr iha númeru sira tuir mai ne’e.
2. Halo koligasaun partidária ba fins eleitorais tenki obdese saida maka hatúr iha Lei Partidus Pulítikus nian, komunika kedas ba CNE, ho temi ida-idak nia naran, sigla, bandeira no emblema.
3. Elementus sira ne’ebé temi iha númeru anterior tenki transmite kedas liu husi CNE ba Sekretariadu Tékniku ba Administrasaun Eleitoral (STAE), ne’ebé sei divulga kedas liu husi Avizu ne’ebé publika iha Jornal Repúblika.

**Artigu 7º**

**Fatin no Prazu ba aprezentasaun nian**

Lista kandidatus sira sei aprezenta ba Supremu Tribunal Justisa (STJ), iha prazu loron tolunulu nia laran, konta husi data publikasaun iha Jornal Repúblika dekretu ida ne’ebé maka marka data eleisaun nian.

**Artigu 8º**

**Rekezitus ba aprezentasaun kandidatura**

1. Aprezentasaun kandidatura konsiste husi entrega deklarasaun konjunta aseitasaun nian ne’ebé subskrita husi kandidatus hotu, ordena no identifika ho lolós nudar kandidatus efetivus ka kandidatus suplentes.
2. Iha deklarasaun ne’ebé maka temi iha númeru ida foin liu ba ne’e, kandidatus sira deklara katak aseita atu kandidata-an ba eleisaun deputadus Parlamentu Nasional nian, aseita kandidatura nia reprezentante, no la afeta husi kualker inelijibilidade ida no la kandidata-an tan husi lista partidu seluk ka koligasaun partidária seluk nian ruma.
3. Iha deklarasaun konjunta kandidatura nian ne’e, sei tau hotu iha ne’ebá elementus identifikasaun husi kandidatus hotu-hotu inklui kandidatura nia reprezentante rasik, no sei tau mos kandidatu hotu-hotu nia asinatura.
4. Listas husi kandidatus efetivus no suplentes sira sei respeita regra ne’ebé prevé ona tuir lei katak tenki iha feto ida ba kada kandidatu nain tolu.
5. Iha lista ne’ebé koligasaun partidária sira aprezenta sei iha indikasaun kona bá partidu ida ne’ebé maka propoin kada kandidatu.
6. Reprezentante husi partidu pulítiku ka koligasaun partidária sei aprezenta dokumentus ba STJ, iha suporte papel ka elektróniku, kona bá listas kandidatura nian, atu nune’e bele halo verifikasaun ba iregularidades ba prosesu no elejibilidade kandidatus sira nian.

**Artigu 9º**

**Admisaun kandidaturas**

1. Kuandu simu tia kandidaturas ona, STJ, hahú kedas halo verifikasaun ba iregularidade husi prosesu sira ne’e, autentisidade husi dokumentus sira no elijibilidade husi kandidatus sira, no ba ida ne’e, sei hetan apoiu husi STAE.
2. STAE sei halo verifikasaun identifikasaun no inskrisaun iha baze dadus eleitoral iha prazu máximu loron 2 (rua).
3. Depois halo verfikasaun lista, STAE sei hasai no hatutan ba STJ, áta verifikasaun listas ne’ebé apta ba admisaun.
4. Sei rejeita kandidatus sira ne’ebé maka inelejíveis.
5. Karik verifika iregularidades prosesuais, sei notifika kedas reprezentante kandidatura para kompleta iha prazu loron 2 (rua) nia laran.
6. Desizaun atu admite ka rejeita sei ható husi STJ, iha prazu loron 10 (sanulu) konta husi momentu ne’ebé prazu aprezentasaun kandidatura nian termina ona, abranje ba kandidatura hotu-hotu no sei notifika kedas ba sira nia reprezentantes sira, ba CNE nomós ba STAE.

**Artigu 10º**

**Publisidade ba Desizaun**

Iha loron ne’ebé maka fo sai desijaun ne’ebé temi iha nº 6 husi artigu anterior, STJ sei taka desijaun ne’e iha nia edifisiu nia odamatan.

**Artigu 11º**

**Komunikasaun ba kandidaturas sira ne’ebé admite ona**

1. Relasaun/informasaun husi kandidatura sira ne’ebé admitidu ona sei envia kedas ba STAE.
2. STAE promove divulgasaun ba kandidatura sira ne’ebé admite ona, liu husi radiu nasional no meius komunikasaun sosial hotu-hotu, durante loron 3 (tolu) tutuir malu.

**Artigu 12º**

**Sorteiu listas**

1. Loron ida tuir mai depois de publika tia kandidatura sira ne’ebé admite lolos ona, prezidente STJ sei halo sorteiu ba kandidaturas sira iha kandidatus no sira nia reprezentante sira ne’ebé mai partisipa iha sorteiu ne’e nia oin, atu nune’e bele atribui ba sira, orden buletin votu, no sei elebora mos áta ida ba ida ne’e.
2. Realizasaun sorteiu no impresaun boletin votus sei la implika admisaun ba kandidatura, no sei konsidera nudar laiha efeitu, liu-liu ba kandidatura sira ne’ebé maka rejeitada ona definitivamente.
3. Rezultadu husi sorteiu sei taka iha edifisiu STJ nia odamatan, no sei haruka mos kópia ida ba CNE ho STAE.

**Artigu 13º**

**Substituisaun ka dezisténsia husi kandidatus**

1. Bele simu, karik kualker kandidatu ruma hakarak dada-an sai husi lista, basta maka tenki halo liu husi deklarasaun ida ne’ebé nia rasik assina no rekuñese husi notáriu, no mezmu nune’e, lista ne’ebé aprezenta vale nafatin.
2. Kandidatu ne’ebé hakarak dada-an, nia rasik tenki komunika ba nia partidu pulítiku hodi bele informa CNE, ho kópia ida ba STAE.
3. Bele mos halo susbstituisaun ba kandidatu, tó loron ruanulu-resin-ida antes eleisaun, iha kazu sira tuir mai ne’e:
	1. Eliminasaun tamba julgamentu definitivu husi rekursu ne’ebé bazeia ba inelijibilidade;
	2. Kandidatu rasik dada-an ka halo dezisténsia.
4. Iha kazu ne’ebé maka kandidatu ne’e mate ka moras ne’ebé maka determina katak nia fízika ka psíkika labele duni ona, sei halo substituisaun ba nia tó oras hitunulu-resin-rua antes eleisaun.
5. Substituisaun ne’e fakultativa, no substitutus sira sei mosu iha lista iha suplente ida ikus liu nia okos.

**Artigu 14º**

**Dezisténsia husi lista rasik**

Bele simu, karik lista tomak sei dada-an sai ka deziste, tó oras hitunulu-resin-rua husi loron eleisaun nian liu husi komunikasaun ne’ebé reprezentante sei ható ba STJ, ne’ebe tuir mai sei transmite tutan ba CNE no ba STAE.

**Kapítulu IV**

**Dispozisaun kona kontensiozu aprezentasaun kandidatura nian**

**Artigu 15º**

**Rekursu**

1. Ba desijaun ne’ebé maka foti kona bá aprezentasaun kandidatura nian bele ható kedas rekursu ba koletivu STJ iha prazu loron 1 (ida) nia laran.
2. Rekerimentu atu ható rerkursu, tenki aprezenta fundamentos no akompaña kedas ho provas.
3. Desijaun kona ba rekursu ne’e sei hasai iha loron 2 (rua) nia laran, konta husi momentu ne’ebé prazu ida temi iha númeru 1 ne’e remata.
4. Sei haruka kedas kandidatus sira ne’ebé admitida lolós ona nia relasaun/informasaun ba CNE no STAE.

**Artigu 16º**

**Lejitimidade**

Kandidatus, partidus pulítikus, koligasoins partidárias, reprezentantes kandidaturas sira nomós eleitores sira iha lejitimidade atu aprezenta rekursu.

**Artigu 17º**

**Desizaun**

STJ maka deside lolós kona ba rekursu iha prazu oras 48 (hatnulu-resin-walu) nia laran konta husi data ne’ebé simu autos ne’e, no sei komunika desijaun ne’e, iha loron ne’e duni, ba entidade ne’ebé maka husu rekursu,ba CNE no ba mós STAE.

**Kapítulu V**

**Dispozisoins finais no tranzitória**

**Artigu 18º**

**Kontajen no prazus nia termu**

1. Prazus sira ne’ebé maka prevé ona iha regulamentu ida ne’e sei kontinua nafatin.
2. Kuandu kualker átu ne’ebé temi iha regulamentu ida ne’e envolve intervensaun husi entidades ka servisus públikus, sei konsidera katak prazu ne’e remata kuandu horáriu expediente husi servisus públikus sira ne’e remata ona.

**Artigu 19º**

**Tribunal kompetente**

Enkuantu STJ sidauk hahú halao nia knar, kompeténsia sira ne’ebé maka nia hetan husi regulamentu ida ne’e sei ezerse husi Tribunal Rekursu.

**Artigu 20º**

**Kazus omisus**

Kazus omisus (ka kazus sira ne’ebé la prevé iha lei ida ne’e) sei rezolve tuir lejislasaun ne’ebé bele aplika ka konforme prinsipius jerais direitu nian.

**Artigu 21º**

**Formuláriu aprezentasaun kandidatura nian**

1. Kandidaturas hotu-hotu sei aprezenta liu husi prienxe formuláriu deklarasaun konjunta aseitasaun kandidatura nian, ne’ebé akompaña mos ho dokumentus sira ne’ebé prevé ona iha dekretu ida ne’e, perante STJ
2. Formuláriu ne’ebé maka temi iha númeru anterior, tau iha anexu I husi diploma ida ne’e ninian, nudar parte integrante ba efeitus legais hotu-hotu

**Artigu 22º**

**Entrada ein vigor**

Regulamentu ida ne’e sei hahú vigora iha loron ida tuir mai hafoin loron ne’ebé halo publikasaun iha Jornal Repúblika.

Aprova iha Konsellu Ministru iha 11 maio 2017.

Ba publika.

Primeiru Ministru,

**Dr. Rui Maria de Araújo**

Ministru Administrasaun Estatal,

**Dionísio Babo Soares, PhD**